Ռիվիերա

Ռիվիերա (), Միջերկրական ծովի առափնյա գոտի, տարածվում է Կաննից (Ֆրանսիա) մինչև Սպեցիա (Իտալիա)։
Ռիվիերա-ն իտալերեն բառ է, որ նշանակում է ծովափ։ Ծագել է լիգուրիական բարբառի  rivea-ից։ Սկզբնապես գործածվել է Լիգուրիական ծովի ափը նշելու համար։ Ժամանակի ընթացքում այդ բառի իմաստն ընդլայնվել է, և ռիվիերան արդեն կիրառվում է՝ նշելու համար արևառատ, բնության բազմազանություն ունեցող և զբոսաշրջիկների շրջանում մեծ ժողովրդականություն վայելող ծովափ։ Ինչպես, օրինակ, ԱՄՆ-ում՝ Կալիֆոռնիական ռիվիերան (Սանտա Բարբարայի լողափը), Ֆլորիդայի ռիվիերան։

Տարբերում են ֆրանսիական Ռիվիերա (Լազուր ափ) և իտալական Ռիվիերա, որը ենթաբաժանվում է արևմտյան (Ռիվիերա-դի Պոնենտե) և արևելյան (Ռիվիերա-դի Լևանտե) շրջանների։
 
Լազուր ափ, ծովափնյա լեռնային գոտի, Իտալիայի սահմանից դեպի արևելք, մինչև Ֆրեժյուս ծովածոցը։

Ամառը շոգ է, չոր (հուլիսի միջին ջերմաստիճանը 22-23 °C), ձմեռը՝ մեղմ, արևոտ (հունվարի միջին ջերմաստիճանը 7 °C), բուսականությունը հարուստ է, բազմազան։ Զարգացած են այգեգործությունը, խաղողագործությունը և ծաղկաբուծությունը։ Մինչև Առաջին համաշխարհային պատերազմը Լազուր ափը թոքերի տուբերկուլյոզով հիվանդների բուժման կենտրոն էր, 40-ական թվականներից այնտեղ բուժվում են նյարդային համակարգի ֆունկցիոնալ խանգարումներով, ճարպակալումով, շաքարախտով և այլ հիվանդություններով տառապողները։

Բուժիչ գործոններն են կլիմայաբուժությունը, ծովային լողը։ Հայտնի առողջարաններն են Նիցցան, Կաննը, Անթիբը, Մենտոնան։

Իտալական Ռիվիերայի ձմեռը մեղմ է (հունվարի միջին ջերմաստիճանը՝ 9,3-12 °C), ամառը՝ շոգ (հուլիսի միջին ջերմաստիճանը՝ 24 °C), տարեկան տեղումները՝ 500-700 մմ։ 20-րդ դարի 50-ական թվականներից այստեղ հանգստանում են սակավարյունությամբ, նյարդային և այլ հիվանդություններով տառապողները (առողջացման շրջանում)։ Հայտնի առողջարաններն են Սան Ռեմոն, Իմպերիան, Ռապալլոն և այլն։

Տես նաև 
Ղրիմի հարավային ափ

Ծանոթագրություններ 

Ֆրանսիայի աշխարհագրություն
Իտալիայի աշխարհագրություն